El compromís social de l'ICF forma part del seu ADN i es vehicula a través de la seva activitat, inversions, col·laboracions i iniciatives, totes dutes a terme tenint en compte els valors d'integració, de transparència i de servei a la comunitat.
Més enllà de la relació amb els seus clients, l'entitat impulsa i participa en diverses iniciatives en l'àmbit de la responsabilitat social.
A més, durant el 2019, l'ICF ha posat en marxa un projecte transversal per analitzar la contribució de l'entitat als Objectius de Desenvolupament Sostenible (ODS) que ha donat com a resultat la primera Memòria de contribució als ODS de l'ICF.
A més d'impulsar projectes culturals via finançament, a l'ICF treballem per potenciar la cultura arreu del territori.
Des de 2014, l'ICF és soci fundador, membre del Patronat i de la Comissió Executiva de la Fundació Catalunya Cultura, una entitatque busca incrementar la col·laboració entre el teixit empresarial i el sector de la cultura, tot recuperant la seva labor social i realçant el prestigi del mecenatge.
L'objectiu és donar suport i participar activament en l'impuls de noves iniciatives per transformar la relació empresa-cultura en tots els àmbits.
Compromesos amb l'educació financera
Des de l'ICF som conscients del valor que té la formació financera i bancària i, per aquest motiu, participem i impulsem, des de l'Àrea de Recursos Humans, en diverses iniciatives destinades a aportar coneixements bàsics en aquesta àrea, adreçats tant a joves com a gerents de pimes.
Per sisè any consecutiu, hem participat en el programa d'Educació Financera a les Escoles de Catalunya (EFEC ), impulsat per la Generalitat de Catalunya en col·laboració amb l'Institut d'Estudis Financers (IEF ).
Aquest programa dona també als professionals de l'ICF l'oportunitat de fer un voluntariat ensenyant conceptes econòmics a estudiants de 4t d'ESO.
Així mateix, en el marc de la Global Money Week i també en col·laboració amb l'IEF, vam organitzar una jornada amb estudiants de Formació Professional per promoure el coneixement de l'ecosistema emprenedor de Catalunya, en la qual es va posar el focus en les start-ups i el seu model de negoci.
Amb l'objectiu de reforçar els coneixements financers dels càrrecs directius de les pimes catalanes, l'ICF ha engegat el 2019, juntament amb Avalis i l'IEF, el programa formatiu "El dia a dia de les pimes".
Es tracta d'un curs que pretén capacitar els directius i les directives de les empreses en finances empresarials, dotant-los d'eines i coneixements que els permetin una millor gestió financera de les seves companyies.
La primera edició ha comptat amb més d'una vintena de participants.
Compromesos amb la societat i el medi ambient
Ser socialment responsables i generar impacte positiu va molt més enllà de la pròpia activitat de negoci.
Per això col·laborem amb entitats i fundacions sense ànim de lucre que treballen per millorar la qualitat de vida i el benestar de persones en risc d'exclusió, facilitant la reinserció laboral i social de persones vulnerables.
En són un exemple les empreses que es dediquen als serveis interns de regadiu o reciclatge de paper i cartró.
En l'àmbit institucional, col·laborem de manera recurrent amb entitats sense ànim de lucre com l'Associació Alba o la Fundació Emys, entre d'altres, per dur a terme projectes de sensibilització aprofitant dates assenyalades.
També hem consolidat el nostre suport a la Fundació La Tavella, una fundació sense ànim de lucre que té com a objectiu la integració sociolaboral de persones amb discapacitat intel·lectual i trastorn mental sever a través de la venda per Internet i el lliurament a domicili d'aliments ecològics.
En aquest sentit, a més de contribuir a la seva missió, impulsem hàbits d'alimentació saludable entre l'equip de l'ICF.
En l'àmbit del medi ambient, i conscients de la necessitat de reduir l'ús de plàstic, el 2019 vam eliminar l'ús d'ampolles de plàstic, que van ser substituïdes per recipients de vidre.
A més, es va implementar la signatura digital amb l'objectiu de reduir el nombre d'impressions i l'ús de paper
Com entitat financera pública, l'ICF aposta activament per la consecució dels Objectius de Desenvolupament Sostenible (ODS) en línia amb l'Agenda 2030 de les Nacions Unides i el Pla nacional per implementar l'Agenda 2030 a Catalunya.
En el marc de la seva activitat, l'ICF ha identificat els ODS estratègics i prioritaris.
ODS estratègics: contemplen aquells ODS que són de caràcter transversal a tota l'activitat de l'ICF.
Per tant, l'entitat pot contribuir de manera directa al seu assoliment i amb un alt grau de rellevància.
En aquest context, cal destacar que la missió de l'ICF és impulsar el finançament del teixit empresarial per tal de contribuir al creixement sostenible i la innovació de l'economia catalana.
ODS prioritaris: integren aquells ODS en els quals l'ICF pot contribuir de manera activa i significativa al seu assoliment, amb diversos graus d'impacte i intensitat en funció de les diferents línies d'activitat.
En aquest sentit, s'han tingut en compte les aliances estratègiques de l'ICF amb altres entitats i col·laboradors, les línies de préstecs específiques que fomenten la inversió sostenible i respectuosa amb el medi ambient o l'habitatge de lloguer social, així com l'activitat en capital risc, tant en inversió directa com en fons de capital risc, a l'àmbit de ciències de la salut.
L'ICF ha publicat aquest 2020 la seva primera primera Memòria de contribució als ODS, un informe on es resumeixen les principals fites relacionades amb la contribució de l'entitat financera pública en el marc de la seva activitat de finançament, inversions en capital risc i política de renda fixa durant l'any 2019.
Per consultar la memòria, feu clic aquí.